32011D0665
L 264/32
SLUŽBENI LIST EUROPSKE UNIJE
04.10.2011.
PROVEDBENA ODLUKA KOMISIJE
od 4. listopada 2011.
o Europskom registru odobrenih tipova željezničkih vozila
(priopćena pod brojem dokumenta C(2011) 6974)
(Tekst značajan za EGP)
(2011/665/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2008/57/EZ Europskog parlamenta i Vijeća od 17. lipnja 2008. o interoperabilnosti željezničkog sustava unutar Zajednice (1), a posebno njezin članak 34. stavak 4.,
budući da:
(1)
U skladu s člankom 34. stavkom 1. Direktive 2008/57/EZ, Europska agencija za željeznice (Agencija) bi morala uspostaviti i voditi registar tipova vozila odobrenih za uporabu u državama članicama na željezničkoj mreži Unije.
(2)
Za neka postojeća vozila nije moguće utvrditi pripadnost jednom tipu vozila koje je odobreno u skladu s člankom 26. Direktive 2008/57/EZ. Međutim, mogućnost uključivanja tehničkih značajki svih vozila koja su u uporabi u samo jedan registar može pogodovati željezničkom sektoru.
(3)
Ograničenja vezana uz uporabu vozila koja se navode u članku 33. stavku 2. točki (e) Direktive 2008/57/EZ označuju se u većini slučajeva posebnom oznakom. Te oznake za ograničenja trebaju se uskladiti. Korištenje nacionalnih oznaka trebalo bi se odnositi samo na ona ograničenja koja odražavaju određene značajke postojećeg željezničkog sustava u pojedinoj državi članici i koja se vjerojatno u tom smislu neće primjenjivati u drugim državama članicama. Agencija bi trebala ažurirati popis usklađenih oznaka za ograničenja i objavljivati ga na svojoj internetskoj stranici.
(4)
U skladu s člankom 34. stavkom 3. Direktive 2008/57/EZ, kad se u državi članici dodijeli, izmijeni, privremeno oduzme ili povuče odobrenje za tip vozila u državi članici, nacionalna tijela nadležna za sigurnost moraju o tome obavijestiti Agenciju kako bi ona mogla ažurirati registar. Registar uključuje tipove vozila odobrene u skladu s člankom 26. Direktive 2008/57/EZ. Stoga, prilikom obavješćivanja Agencije, nacionalna tijela nadležna za sigurnost označuju koji su parametri dotičnog tipa vozila provjereni u odnosu na nacionalne propise. Ova oznaka mora se temeljiti na referentnom dokumentu iz članka 27. stavka 4. Direktive 2008/57/EZ.
(5)
Europska agencija za željeznice podnijela je svoju preporuku ERA/REC/07-2010/INT Komisiji 20. prosinca 2010.
(6)
Mjere predviđene ovom Odlukom u skladu su s mišljenjem Odbora osnovanog na temelju članka 29. Direktive 2008/57/EZ,
DONIJELA JE OVU ODLUKU:
Članak 1.
Predmet
Ovom se Odlukom utvrđuju specifikacije za Europski registar odobrenih tipova vozila iz članka 34. Direktive 2008/57/EZ.
Članak 2.
Specifikacije Europskog registra odobrenih tipova vozila
1. Agencija razvija, upravlja i održava Europski registar odobrenih tipova vozila na temelju specifikacija navedenih u prilozima I. i II.
2. Europski registar odobrenih tipova vozila, (ERATV), sadržava podatke o vrstama vozila odobrenih za uporabu u državama članicama na temelju članka 26. Direktive 2008/57/EZ.
3. Na vrste vozila odobrene za uporabu u pojedinoj državi članici prije 19. srpnja 2010., u skladu s člankom 22. ili 24. Direktive 2008/57/EZ, primjenjuju se odredbe članka 26. Direktive 2008/57/EZ te se upisuju u ERATV-u. U tom slučaju podaci koji se bilježe mogu biti ograničeni na parametre koji su provjereni tijekom postupka odobrenja tipa.
4. Tipovi vozila koji se dobrovoljno upisuju su oni navedeni u odjeljku 1. Priloga I.
5. Struktura broja koji svako vozilo dobije utvrđena je u Prilogu III.
6. Registar mora biti spreman za uporabu do 31. prosinca 2012. U međuvremenu, Agencija objavljuje informacije vezane uz odobrene tipove vozila na svojoj internetskoj stranici.
Članak 3.
Informacije koje upućuju nacionalna tijela nadležna za sigurnost
1. Države članice osiguravaju da nacionalna tijela nadležna za sigurnost dostave informacije o odobrenjima tipa koja su dodijelile, kako je utvrđeno u Prilogu II.
2. Nacionalna tijela nadležna za sigurnost osiguravaju da su informacije iz stavka 1. ovog članka u skladu s pravilima propisanim u odjeljku 5.2. Priloga I.
3. Nacionalna tijela nadležna za sigurnost dostavljaju informacije koristeći standardni mrežni elektronički obrazac u kojem se ispunjavaju odgovarajuća polja.
4. Nacionalna tijela nadležna za sigurnost dostavljaju informacije vezane uz odobrenja tipova vozila koja su odobrile nakon 19. srpnja 2010. i prije stupanja na snagu ove Odluke najkasnije 4 mjeseca nakon stupanja na snagu ove Odluke.
Članak 4.
Oznake za ograničenja
1. Usklađene oznake za ograničenja primjenjuju se u svim državama članicama.
Agencija mora ažurirati popis usklađenih oznaka za ograničenja za cijeli željeznički sustav Zajednice i objaviti ga na svojoj internetskoj stranici.
Ako nacionalno tijelo nadležno za sigurnost smatra da je potrebno dodati novu oznaku na popis usklađenih oznaka za ograničenja, ono zahtijeva od Agencije da procijeni uključivanje ove nove oznake.
Agencija ocjenjuje zahtjev, savjetujući se pritom s drugim nacionalnim tijelima nadležnim za sigurnost. Ako je to prikladno, Agencija uključuje novu oznaku za ograničenja na popis. Prije objave izmijenjenog popisa, Agencija ga podnosi Komisiji zajedno sa zahtjevom za izmjenu i svojom procjenom.
Komisija obavješćuje države članice putem Odbora osnovanog u skladu s člankom 29. stavkom 1. Direktive 2008/57/EZ.
2. Agencija ažurira popis nacionalnih oznaka za ograničenja. Korištenje nacionalnih oznaka trebalo bi se odnositi samo na ona ograničenja koja odražavaju određene značajke postojećeg željezničkog sustava u pojedinoj državi članici i koja se vjerojatno u tom smislu neće primjenjivati u drugim državama članicama.
Za vrste ograničenja koje nisu navedene na popisu iz stavka 1., nacionalno tijelo nadležno za sigurnost zahtijeva od Agencije uvrštenje nove oznake na popis nacionalnih oznaka za ograničenja. Ako je to prikladno, Agencija uključuje novu oznaku za ograničenja na popis. Prije objave izmijenjenog popisa, Agencija ga podnosi Komisiji zajedno sa zahtjevom za izmjenu i svojom procjenom.
Komisija obavješćuje države članice putem Odbora osnovanog u skladu s člankom 29. stavkom 1. Direktive 2008/57/EZ.
3. Oznake za ograničenja višenacionalnih tijela nadležnih za sigurnost vrednuju se kao nacionalne oznake za ograničenja.
4. Uporaba neoznačenih ograničenja ograničava se samo na ona ograničenja koja se zbog svojih posebnih svojstava vjerojatno neće primjenjivati na nekoliko tipova vozila.
Članak 5.
Završne odredbe
1. Agencija objavljuje i redovito ažurira upute za uporabu vezane uz Europski registar odobrenih tipova vozila. Između drugih informacija, te upute za svaki parametar uključuju upućivanje na odredbu tehničkih specifikacija za interoperabilnost koja navodi zahtjeve za predmetni parametar.
2. Agencija podnosi Komisiji preporuku o mogućem uključivanju u registar onih tipova vozila koja su odobrena prije 19. srpnja 2010. i o mogućim izmjenama ove Odluke na temelju iskustva stečenog najkasnije 18 mjeseci nakon stupanja na snagu ove Odluke.
Članak 6.
Datum početka primjene
Ova se Odluka primjenjuje od 15. travnja 2012.
Članak 7.
Adresati
Ova je Odluka upućena Europskoj agenciji za željeznice i državama članicama.
Sastavljeno u Bruxellesu 4. listopada 2011.